Vadības informācijas sistēmas lietošanas noteikumi


1. Šie noteikumi nosaka Veselības aprūpes pakalpojumu apmaksas norēķinu sistēmas „Vadības informācijas sistēma” (turpmāk – VIS) lietošanas kārtību, lietotāju tiesības, pienākumus un atbildību.
2. Noteikumi ir saistoši visiem VIS lietotājiem, kuriem piešķirtas piekļuves tiesības.
3. VIS izmanto tikai darba pienākumu veikšanai un normatīvajos aktos noteikto funkciju izpildei.
4. Piekļuves tiesības piešķir saskaņā ar lietotāja amata pienākumiem un principu „tik daudz, cik nepieciešams darba pienākumu veikšanai”.
5. VIS lietotājs ir deleģēta ārstniecības iestādes, aptiekas vai valsts pārvaldes iestādes (turpmāk - Iestādes) fiziska persona, kura, izmantojot lietotāja vārdu un paroli (līdz 01.03.2027.) vai divfaktoru autentifikācijas koplietošanas risinājumus (Vienotais pieteikšanas modulis; eParaksts), piekļūst VIS funkcijām un datiem.
6. Lietotājam, kuram VIS piekļuve tiek nodrošināta ar lietotāja vārdu un paroli, ir pienākums 72 (septiņdesmit divu) stundu laikā pēc lietotāja konta izveidošanas pieslēgties VIS un nomainīt pirmreizējo paroli.
7. Ja VIS piekļuve tiek nodrošināta ar lietotāja vārdu un paroli, paroles garums nav mazāks par 9 (deviņiem) simboliem un satur vismaz 1 (vienu) lielo latīņu alfabēta burtu, 1 (vienu) mazo latīņu alfabēta burtu, 1 (vienu) ciparu un 1 (vienu) speciālo simbolu.
8. Sākot ar 2027. gada 1. martu, piekļuve VIS ir nodrošināma tikai, izmantojot divfaktoru autentifikācijas koplietošanas risinājumus (Vienotais pieteikšanās modulis, eParaksts). Lietotāja pienākums ir savlaicīgi nodrošināt viņa rīcībā esošu un lietošanai derīgu autentifikācijas līdzekli piekļuvei VIS.
9. VIS lietotājs:
9.1. nekavējoties ziņo Dienestam:
9.1.1. uz e-pastu: kac@vmnvd.gov.lv vai pa tālr.: 80001234:
9.1.1.1. par lietotāja konta nejaušu publiskošanu, nozaudēšanu vai aizdomām, ka lietotāja konts ir kļuvis zināms trešajām personām;
9.1.1.2. ja nav iespējams izpildīt būtiskas VIS funkcijas vai traucēta VIS funkciju izpilde, kas rada vai var radīt negatīvu iespaidu uz:
· attiecīgās ārstniecības iestādes vai aptiekas pamatdarbību;
· veselības nozares darbu;
· pacientu veselību;
· VIS datu konfidencialitāti, integritāti vai pieejamību;
· fizisku personu datu aizsardzību;
9.1.1.3. par gadījumiem, kas sagādā neērtības darbā ar VIS, bet neietekmē šo noteikumu 9.1.1.punktā uzskaitīto;
9.1.2. uz Dienesta informācijas sistēmu drošības pārvaldnieka e-pastu: isdrosiba@vmnvd.gov.lv par konfidencialitātes pārkāpumu, kas ietekmē vai var ietekmēt fizisku personu datu aizsardzību, nosūtot vismaz šādu informāciju:
9.1.2.1. pārkāpuma apraksts;
9.1.2.2. pārkāpuma laiks (datums un plkst.);
9.1.2.3. lietotāja kontaktinformācija (tālrunis, e-pasts);
9.2. ja lietotāja konts ir bloķēts, sazinās ar Dienestu, sūtot informāciju uz  kac@vmnvd.gov.lv vai pa tālruni 80001234, izņemot šo noteikumu 9.1.1.1.punktā minēto gadījumu;
9.3. līdz 2027. gada 1. martam, ja piekļuve VIS tiek veikta ar lietotāja vārdu un paroli, regulāri, bet ne retāk kā reizi 90 (deviņdesmit) dienās, maina paroli.
9.4. nepieļauj no VIS iegūtās informācijas tīšu vai netīšu nodošanu citām personām, izņemot gadījumus, kad tas nepieciešams darba pienākumu veikšanai;
9.5. jebkuras ar VIS datiem veiktas apstrādes darbības, ieskaitot datu apskati, vākšanu, reģistrēšanu, ievadīšanu, glabāšanu, sakārtošanu, pārveidošanu, izmantošanu, nodošanu, pārraidīšanu, izpaušanu, bloķēšanu vai dzēšanu drīkst veikt tikai atbilstoši paredzētajam mērķim un tam nepieciešamajā apjomā, atbilstoši normatīvajos aktos noteiktajai kārtībai, kā arī kārtībai, kas noteikta līgumā starp Dienestu un ārstniecības iestādi par valsts apmaksājamo veselības aprūpes pakalpojumu sniegšanu un apmaksu vai ar aptieku par valsts apmaksājamo ambulatorajai ārstēšanai paredzēto zāļu un medicīnisko ierīču izsniegšanu un apmaksu (atbilstoši tam, kā uzdevumā lietotājs veic darbu ar VIS); 
10. Lietotāja konts tiek īslaicīgi bloķēts, ja lietotājs 3 (trīs) reizes pēc kārtas nepareizi ievada paroli vai lietotājvārdu.
11. Beidzot darbu ar VIS, lietotājs izrakstās no VIS un aizver interneta pārlūka programmatūras logu.
12. Strādājot ar VIS, lietotājs izmanto šādas VIS atbalstītās interneta pārlūka programmas, kuru versijas regulāri tiek atjauninātas:
12.1. Microsoft Edge
12.2. Google Chrome.

